### Resume

For at give de bedste vilkår for byrådsmedlemmernes arbejde i udvalget, har Teknik & Miljø forberedt et oplæg til introduktionsforløb.

Forløbet består af 4 elementer;

* 12-12 Seminar, hvor udvalgsmedlemmerne bl.a. får lejlighed til at drøfte ”Hvilke udviklingstendenser ser vi ind i og hvordan møder vi disse i udvalget!?"

og hvor vi bl.a. kommer ud i Vejle Kommune og ser på en række projekter med stor betydning/bevågenhed. Videre bliver udvalget præsenteret for en række overordnede strategier/politikker, ligesom der vil være lejlighed til at komme omkring emner som vores forskellige roller, samarbejdet mellem udvalg, udvalgets politikere, udvalgsformænd og embedsmænd, alt under overskriften: ”Hvordan kan vi skabe de bedste rammer for [adresse] udvikling?”,

* En række temaoplæg, som vil være integrerede i udvalgets dagsordener (i den ordinære møderække i udvalget),
* En virksomhedspræsentation af Teknik & Miljø, der gennemføres som et fællesarrangement for alle Teknik & Miljøs ressortudvalg. Dette er foreløbigt reserveret til fredag den 11.februar 2022, hvor vi vil præsentere virksomheden, visionen og ledelsesgrundlaget, og
* Relevante studieture og fælles besigtigelser.

Introduktionen forløber således dels på udvalgets møder, dels i forlængelse af møderne, som seminar, samt som tilbud til interesserede udvalgsmedlemmer og endeligt særskilte studieture.

Udvalgets introforløb er et supplement til direktionens overordnede forløb for det samlede byråd.

### Sagsfremstilling

Udvalgets ressortområde

Udvalgets ressort vedtages af Byrådet og er defineret i styrelsesvedtægtens § 13, hvoraf bl.a. fremgår at udvalget varetager den umiddelbare forvaltning af visse kommunale opgaver på områderne arealanvendelse, byudvikling, boligforanstaltninger, trafik og infrastruktur m.m.;

Styrelsesvedtægten vedr. Teknisk Udvalg

§13

Teknisk udvalg består af 7 medlemmer.

Stk. 2.

Udvalget varetager den umiddelbare forvaltning af visse kommunale opgaver på områderne arealanvendelse, byudvikling, boligforanstaltninger, trafik og infrastruktur m.m., herunder opgaver vedrørende:

* plan- og udstykningsmyndighed vedrørende arealanvendelse i forhold til gældende lovgivning og plangrundlag,
* administration af lokalplaner i overensstemmelse med kommuneplanen,
* bygge-bolig og byfornyelsesmyndighed, jf. dog § 21, stk. 3, vedrørende opgaven som byfornyelsesmyndighed på landet og i byer med et indbyggertal på under 3.000 indbyggere,
* udarbejdelse af kommunale udstykningsplaner for parcelhus- og erhvervsgrunde,
* bygge- og anlægsarbejder under udvalgets område, herunder kommunal byggemodning,
* myndighed ved privat byggemodning,
* vejmyndighed, vejlinieføring, kommunal vejvæsen med materielgårde og p-vagtordning,
* rekreative bynære områder: såsom Skyttehushaven, strandarealer ved Albuen m.m., parker [adresse] med visse legepladser og grønne områder i byen samt vedligeholdelsen af grønne vejarealer og vejrabatter,
* kollektiv trafik med ventefaciliteter og stoppesteder, herunder busterminalen i Vejle,
* visse offentlige toiletter,
* spildevandplanlægningen og godkendelse af takster og vedtægter for spildevandsselskaber
* taxalovgivningen,
* drift og vedligehold af kommunale bygninger, anlæg og arealer m.v. under udvalgets område.

Stk. 3.

Udvalget udarbejder inden for eget område forslag og foretager indstillinger til byrådet om

* Lokalplaner i samarbejde med Økonomiudvalget, jf. § 10,
* Sektorplaner i samarbejde med Økonomiudvalget, jf. § 10,
* Vedtægter, takster og visse afgifter,
* Bygge- og anlægsplaner, herunder bevillinger jf. gældende retningslinier for bygge- og anlægsarbejder.

Forretningsorden

I forretningsordenen er de nærmere regler om forberedelse, indkaldelse og afholdelse af udvalgets møder fastsat.

Udvalget vedtager sin forretningsorden i et særskilt punkt.

Overordnet forløb - udvalgsintro

Introduktionsforløbet tager afsæt i udvalgets første møde i januar og det følgende 12-12 seminar hvor udvalgets medlemmer får lejlighed til at drøfte roller, ”Hvilke udviklingstendenser ser vi ind i og hvordan møder vi disse i udvalget!?", syn på fremtiden og mål for udvalgsvirket, hvordan udvalgets medlemmer ønsker at samarbejde med hinanden og forvaltningen, og hvordan udvalgets medlemmer og forvaltningen kommunikerer i det daglige.

I forlængelse af disse drøftelser, vil forvaltningen have forberedt centrale temaoplæg for udvalgets arbejde, der programsættes på dagsordenen efterhånden og hvor formålet er at give en forståelse af processer og politisk råderum.

Interesserede udvalgsmedlemmer vil ligeledes kunne deltage i en virksomhedspræsentation af forvaltningen, der vil være fælles for alle ressortudvalg og endelig - efter nærmere ønske/behov - en rundvisning på [adresse], hvor en af forvaltningens medarbejdere vil forestå en guidet tur.

Endeligt vil mulige emner og oplæg til studieture blive drøftet løbende i funktionsperioden.

Emner til temaoplæg - ikke udtømmende (varighed ca. 30-45 minutter)

Klimapolitik/handlingsplan,

Mobilitet, herunder grøn mobilitetsplan,

Bæredygtig udvikling, herunder byudvikling og boligpolitik,

Strategisk energiplanlægning,

Birgitte Karlsen - lokalplaner og kommuneplan,

Vagn Olesen og anlægsbudget,

Almene boliger,

Facility Management

Drift og afledt drift

Program for det første udvalgsmøde

kl. 12.30 Frokost og præsentationsrunde

kl. 13.15 Konstituering og forretningsorden (sag 1-3)

kl. 13.30 Introforløb (sag 4)

kl. 13.45 Oplæg til det kommende udvalgsseminar ”Hvilke udviklingstendenser ser vi ind i og hvordan vi møder disse i udvalget!?"

kl. 14.00 Pause

kl. 14.15 Udvalgets dagsorden

kl. 16.00 Mødeslut

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Ingen bemærkninger.

### Teknik- og Miljødirektøren indstiller,

|  |  |
| --- | --- |
| at | introforløbet godkendes. |

### Beslutning

Godkendt.